Noregur og Svíþjóð skildu jöfn í hörkuspennandi leik á HM í handbolta í gærkvöld. Noregur gat með sigri komist í 8-liða úrslit.
Spennan í milliriðli tvö á HM í handbolta er mikil fyrir lokaumferðina sem spiluð verður á morgun. Noregur, undir stjórn Þóris Hergeirssonar, gat komist í 8-liða úrslitin með sigri á Svíþjóð í gær en Svíar þurftu hins vegar stig gegn Noregi til að eiga raunhæfa möguleika á því að komast áfram. Noregur var tveimur mörkum yfir, 30-28, þegar ein mínúta og 40 sekúndur voru til leiksloka en Svíar skoruðu næstu tvö mörk og tryggðu sér eitt stig úr leiknum. Ríkjandi Evrópumeistarar Noregs mæta ríkjandi heimsmeisturum Hollands í lokaleik milliriðilsins annað kvöld, í leik sem líklega verður hreinn úrslitaleikur um það hvort liðið kemst í 8-liða úrslitin. Öllu minni spenna er í milliriðlum 3 og 4 en þar lýkur keppni í dag. Danmörk og Þýskaland, sem bæði eru komin í 8-liða úrslitin, berjast um toppsætið í milliriðli þrjú klukkan hálf átta og er leikurinn sýndur beint á RÚV.is. Þá eigast Brasilía og Spánn við á sama tíma í milliriðli fjögur en þar er toppsætið einnig undir.
Fótboltamaðurinn Guðmundur Þórarinsson varð í gærkvöld bandarískur meistari með liði sínu New York City FC. New York mætti Portland Timbers í úrslitaleik MLS-deildarinnar og hafði betur eftir vítaspyrnukeppni, 4-2. Staðan eftir venjulegan leiktíma var 1-1. Guðmundur var í byrjunarliði New York og var lið hans í forystu þegar hann var tekinn af velli í uppbótartíma venjulegs leiktíma. Í kjölfarið jafnaði Portland, framlenging og vítaspyrnukeppni tóku við og þar hafði New York betur. Guðmundur er fyrsti Íslendingurinn til að verða meistari í sterkustu deild Bandaríkjanna. Þá er þetta einnig fyrsti meistaratitill New York.
8-liða úrslit bikarkeppninnar í körfubolta heldur áframí dag en í gær komst kvennalið Njarðvíkur áfram í undanúrslit eftir sigur á Fjölni í framlengdum leik. Karlarnir hefja leik í dag og þar mætast ÍR og Þór Þorlákshöfn annars vegar og Stjarnan og Grindavík hins vegar. Leikur Stjörnunnar og Grindavíkur verður sýndur beint á RÚV 2 í kvöld klukkan hálf átta.
Noregur og Svíþjóð gerðu jafntefli í milliriðli sínum á HM í handbolta í gærkvöld. Spennan er mikil fyrir lokaumferðina á morgun.